KIRJALLINEN KYSYMYS E-2795/01 esittäjä(t): Carmen Fraga Estevez (PPE-DE) komissiolle. Thonaille-verkon käyttö vaeltavien lajien kalastuksessa.



Virallinen lehti nro 093 E , 18/04/2002 s. 0194 - 0195



KIRJALLINEN KYSYMYS E-2795/01 esittäjä(t): Carmen Fraga Estevez (PPE-DE) komissiolle (9. lokakuuta 2001) Aihe: Thonaille-verkon käyttö vaeltavien lajien kalastuksessa Yhteisön lainsäädännön soveltamista ajoverkkojen käyttöön vuonna 2002 koskevassa kertomuksessa on uudelleen käsitelty yhteisön joidenkin laivastojen toimintatapoja, jotka aiheuttavat useita lainsäädännön noudattamatta jättämiseen ja joidenkin jäsenvaltioiden toimiin liittyviä kysymyksiä. Edellä mainittu pyydystyyppi aiotaan nimittäin kieltää lopullisesti 1. tammikuuta 2002. Erityisen huolestuttava tilanne on Välimerellä, jossa komission kertomuksen mukaan pieni ranskalainen laivasto kalastaa tonnikalaa ja miekkakalaa thonaille-verkoilla. Kertomuksesta käy ilmi, että Ranska on toimittanut vain vähän tietoja tämän 109 aluksesta koostuvan laivaston toimista. Ranskan mukaan harjoitettava kalastus on pienimuotoista eikä ajoverkkokalastusta. Komissio ei yhdy tähän kantaan. Komissio myöntää, että alamittaisia tonnikaloja on pyydystetty ja että Ranska ei ole valvonut thonaille-laivastoa. Ranska on aloittanut kansallisen tutkimuksen, jolla pyritään perustelemaan kyseinen pyyntitapa vaihtoehdoksi ajoverkkokalastukselle. - Mikä on komission kanta thonaille-kalastukseen ja sen vaikutuksiin tonnikala- ja miekkakalasaaliiden kehitykseen Välimerellä? - Mihin toimenpiteisiin komissio aikoo ryhtyä, jotta Ranska toimittaisi thonaille-laivastoon liittyvät toiminta-, saalis-, aktiivisten alusten määrä- sekä tarkastus- ja valvontatiedot, joita se ei tähän mennessä ole toimittanut? - Miten komissio ennakoi tämän pyyntitavan kieltämisen onnistuvan yhteisön lainsäädännön mukaisesti 1. tammikuuta 2002 mennessä? Franz Fischlerin komission puolesta antama vastaus (12. marraskuuta 2001) Komissio katsoo thonaille-verkon ajoverkkona olevan tarkoitettu niiden lajien pyyntiin, jotka sisältyvät tietyistä kalavarojen teknisistä säilyttämistoimenpiteistä 29. huhtikuuta 1997 annetun neuvoston asetuksen (EY) N:o 894/97(1), sellaisena kuin se on muutettuna 8. kesäkuuta 1998 annetulla neuvoston asetuksella (EY) N:o 1239/98(2), liitteeseen VIII. Tästä kannasta on ilmoitettu säännöllisesti Ranskan hallinnolle, jota on pyydetty ilmoittamaan komissiolle toimenpiteistä, joihin on ryhdytty asetuksen (EY) N:o 1239/98 noudattamiseksi. Ranska on aina toistanut näkemyksensä, jonka mukaan thonaille-verkko ei ole asetuksen (EY) N:o 1239/98 mukainen ajoverkko. Kuten komission kertomuksessa todettiin, Ranska ei ole koskaan käynnistänyt thonaille-verkkojen kansallista valvontaohjelmaa, ja siten komissiolla ei ole ollut mahdollisuutta valvoa tätä kalastusjärjestelmää. Vaikka thonaille-verkon vaikutusta tonnikala- ja miekkakalavaroihin ei voida arvioida, komission kertomuksessa ei todeta, että tällä pyydyksellä saataisiin saaliiksi alamittaisia kaloja. Kansainvälisen Atlantin tonnikalojen suojelukomission (ICCAT) tekemässä tonnikalakantojen heikkoa tilannetta koskevassa selvityksessä kuitenkin todetaan epäsuorasti, että nuorten ja alamittaisten kalojen pyydystäminen, joka saattaa olla melko merkittävää käytettäessä thonaille-verkkoa tietyissä oloissa, ei ole välttämättä sopusoinnussa kannan säilyttämisen kanssa. Kalastusalan sääntelyn noudattaminen samoin kuin rikkomisista koituvat seuraamukset kuuluvat jäsenvaltion vastuulle. Komissio ei voi vaikuttaa suoraan kalastajiin, jotta nämä noudattaisivat asetusta (EY) N:o 1239/98. Komissio ryhtyy 1. tammikuuta 2002 lähtien tarvittaviin toimiin varmistaakseen, että Ranska panee asianmukaisesti täytäntöön yhteisön lainsäädännön, joka kieltää ajoverkkojen käytön laajasti vaeltavien lajien pyynnissä. Jos näin ei tapahdu, jäsenvaltiota vastaan sovelletaan käytössä olevia rikkomisesta johtuvia menettelyjä. (1) EYVL L 132, 23.5.1997. (2) EYVL L 171, 17.6.1998.